Scire volumus tam presentes quam futuros, quod domnus Rainerius de Frangiaco dedit Deo et sancto Marcello quicquid habebat in villa de Pontors, sive in territorio, seu in campis, vel pratis, vel silvis, vel aliis omnibus rebus. Ea autem conditione dedit, ut, si quis contrarius vel adversarius ex dono suo existere vellet, omnibus se obiceret et quod dederat defenderet. Habuit etiam hoc in pactum quod nepotes suos, quando ad virilem etatem pervenirent, isdem donum laudare faceret et confirmare. Si vero mors eum preveniret antequam hoc facere posset, filii sui sicut in pactum fuit hoc idem laudare ipsos facerent, scilicet nepotes predicti Rainerii. Ex hoc fide jussores dedit dominum Hugonem de Niblans et dominum Symonem fratrem ejus. Propter hoc autem dedit ei domnus Philippus, prior sancti Marcelli, VIII libras et dimidiam, et uxori sue ciphum decem solidorum. Hujus autem doni testes sunt, domnus Galterius de Niblans; Wido de Vichiaco; Hugo de Viriniaco; Rodulphus Teutonicus; Stephanus, presbiter; Petrus, mariscalcus sancti Marcelli; Petrus, cocus; Stephanus Blanchez.